Τράγιλος Σερρών

Ο Τράγιλος είναι χωριό του Δήμου Βισαλτίας στον νομό Σερρών. Σύμφωνα με την απογραφή του 2021 έχει πληθυσμό 417 κατοίκους, και κατά την απογραφή του 2011, είχε πληθυσμό 477 κατοίκους.«ΦΕΚ αποτελεσμάτων ΜΟΝΙΜΟΥ πληθυσμού», σελ. 10529 (pdf σελ. 55), και σε μορφή Excel «Πίνακας αποτελεσμάτων ΜΟΝΙΜΟΥ Πληθυσμού-Απογραφής 2011» στην ιστοσελίδα της ΕΛΣΤΑΤ, Αρχειοθετήθηκε 24/11/2017, Ανακτήθηκε 9/1/2018

 Ιστορικά στοιχεία 

Το χωριό δημιουργήθηκε το 1923, όποτε και εγκαταστάθηκαν σε αυτό 71 οικογένειες Θρακιωτών προσφύγων (281 άτομα) με καταγωγή από τα χωριά Κασμασά ή Κασίμπασα (Ασήμη), Σιγλή (Σίγλαι) και Τατάρκιοϊ (Τάρφη) της Ανατολικής Θράκης. Αργότερα, σε δύο επόμενα κύματα, μετεγκαταστάθηκαν στον οικισμό και πρόσφυγες από την Θνηκιά ή Θυμίτκιοϊ (Ευθύμιον), που δημιούργησαν τον συνοικισμό του κάτω χωριού και είχαν εγκατασταθεί αρχικά στο Γεφυρούδι Σερρών, και πρόσφυγες από την Κεστρίτσα ή Καστρίτσα (Σύρμος), που είχαν πρωτοεγκατασταθεί στο Χειμαδιό Κιλκίς. Την δεκαετία του '40, εγκαταστάθηκαν στον οικισμό και δύο οικογένειες Σαρακατσάνων, ολοκληρώνοντας την διαμόρφωση του γηγενούς υποστρώματος του σημερινού πληθυσμού του χωριού. Ο Τράγιλος ουσιαστικά αποτελείται από 2 οικισμούς, καθώς αργότερα διαμορφώθηκε ο Κάτω Τράγιλος, ή Συνοικισμός Ζωγράφου, και σε αντίστιξη με τον Πάνω Τράγιλο. Η ονομασία προήλθε από τον πρώτο κάτοικο του συνοικισμού, που λεγόταν Ζωγράφος. Το πάνω χωριό αποτέλεσε και το πρώτο σημείο εγκατάστασης, και είναι χτισμένο σε λόφο. Ο οικισμός του Τραγίλου, πήρε την ιδρυτική του ονομασία, Τσερκέζκιοϊ (ή και Τσερκέζ Μαχαλά), από τον οικισμό που υπήρχε πριν την ανταλλαγή πληθυσμών ανατολικότερα του χωριού στο σημερινό αγρόκτημα Τραγίλου, και ο οποίος κατοικούνταν από πληθυσμό Τσερκεζάδων. Μάλιστα σύμφωνα με τα απογραφικά στοιχεία του Βούλγαρου Βασίλι Καντσώφ το 1900 υπήρχαν εκεί 20 κάτοικοι. Το σημερινό όνομα προήλθε από την αρχαία πόλη της Τραγίλου με προσαρμογή του θηλυκού γένους σε αρσενικό, και η οποία αποδόθηκε στον οικισμό στα πλαίσια μίας εμφατικής αρχαιολατρίας που χαρακτήρισε το ελληνικό κράτος κατά την τότε μετονομασία των χωριών, και υπό το σκεπτικό ότι θεωρούνταν πως βρίσκονταν στην περιοχή.

 Κοινότητα 
Ο Τράγιλος αποτελεί έδρα της κοινότητας. Υπάγεται στη Δημοτική Ενότητα Τραγίλου του Δήμου Βισαλτίας. Επίσης, υπάγεται στην Περιφερειακή Ενότητα Σερρών της Περιφέρειας Κεντρικής Μακεδονίας. Γεωγραφικά, ο Τράγιλος υπάγεται στον Νομό Σερρών και στην περιοχή της Μακεδονίας, στην Βόρεια Ελλάδα.

Παλιότερα αποτελούσε κοινότητα που συστάθηκε το 1953 με απόσπαση από την Κοινότητα Μαυροθαλάσσης.ΦΕΚ Α 273Α . Δημοσιεύθηκε 30 Αυγούστου 1953. Ανακτήθηκε 2018-02-30 από «Αναζήτηση ΦΕΚ » Ιδρυτικός πρόεδρος της Κοινότητας, διετέλεσε ο Αθανάσιος Σιάννης. Το 1999 με το πρόγραμμα Καποδίστριας συνενώθηκε με άλλες κοινότητες της περιοχής, που αποτέλεσαν στη συνέχεια τα δημοτικά διαμερίσματα του δήμου, στον ομώνυμο Δήμο Τραγίλου. Με την εφαρμογή του προγράμματος Καλλικράτης το 2011 εντάχθηκε στο νέο Δήμο Βισαλτίας.

 Αρχές και υπηρεσίες 

Το κοντινότερο Κέντρο Υγείας της περιοχής είναι το Κ.Υ. Μαυροθάλασσας, ενώ το κοντινότερο Νοσοκομείο το Γενικό Νοσοκομείο Σερρών. Η κοντινότερη αστυνομική αρχή της περιοχής είναι το Γ.Τ.Α. Μαυροθάλασσας (Γραφείο Τοπικού Αστυνόμου Μαυροθάλασσας), ενώ το κοντινότερο τμήμα το Αστυνομικό Τμήμα Νιγρίτας. Η κοντινότερη πυροσβεστική αρχή είναι το Πυροσβεστικό Κλιμάκιο Νιγρίτας. Παλαιότερα, στον οικισμό λειτουργούσε ο Αγροτικός Συνεταιρισμός Τραγίλου.

 Εκκλησιαστικά και εκκλησιαστική υπαγωγή 

Η ενορία του χωριού, σχηματισμένη το 1922, υπάγεται στην Β’ Αρχιερατική Περιφέρεια Νιγρίτης της Ιεράς Μητροπόλεως Σερρών και Νιγρίτης. Το 1974 ανεγέρθηκε και το 1983 εγκαινιάσθηκε από τον Μητροπολίτη Σερρών και Νιγρίτης Κωνσταντίνο Καρδαμένη ο σημερινός Ιερός Ναός της Αγίας Τριάδος, στην θέση του παλαιότερου που κτίσθηκε το 1922. Η εκκλησία του χωριού αφιερώθηκε στο όνομα της Αγίας Τριάδος, εις ανάμνησιν του αντίστοιχου ναού της Αγίας Τριάδος που υπήρχε στο χωριό Κασμασά της Ανατολικής Θράκης, από το οποίο κατάγονταν οι πρώτοι κάτοικοι που έφτασαν στην περιοχή.Kazancıgil Ratip, Gökçe Nilüfer, Dağdevirenzade M. Şevket Bey'in Edirne Tarihi ve Balkan Savaşı Anıları, Türk Kütüphaneciler Derneği Edirne Şubesi Yayınları, 2005 Edirne

 Εκπαίδευση 

Στον οικισμό λειτούργησε μέχρι το 1995 δημοτικό σχολείο, το οποίο σήμερα παραμένει ανενεργό, με αρκετές φθορές. Έκτοτε, ο προαύλιος χώρος του σχολείου έχει αξιοποιηθεί κατά καιρούς για εκδηλώσεις, ενώ μέχρι σήμερα χρησιμοποιείται ως άτυπος χώρος ερασιτεχνικής άθλησης, κυρίως από παιδιά. Το πρώτο δημοτικό σχολείο που λειτούργησε βρισκόταν σε χώρο που σήμερα είναι διαμορφωμένος ως πάρκο, δίπλα στην εκκλησία του χωριού. Σήμερα, το δυναμικό των μαθητών του χωριού ανήκει εξ ολοκλήρου στην γειτονική Μαυροθάλασσα, από το παιδικό σταθμό μέχρι και το λύκειο.

 Πολιτισμός και Αθλητισμός 

Στο χωριό λειτουργεί ο Πολιτιστικός και Μορφωτικός Σύλλογος «Μέγας Αλέξανδρος», ενώ τα τελευταία χρόνια έχει δημιουργηθεί το Λαογραφικό Μουσείο «Το σπίτι του Θρακιώτη», και το οποίο υπολειτουργεί. Η ποδοσφαιρική ομάδα του χωριού είναι ο ΠΑΟΚ Τραγίλου. Την περίοδο 2025-26 δεν αγωνίζεται σε κάποιο πρωτάθλημα.

 Λοιπές πληροφορίες 

Παλαιότερα, λειτουργούσε εκεί πανσερραϊκά γνωστή κονσερβοποιία τοματοπολτού, ενώ η περιοχή υπήρξε παραδοσιακά συνδεδεμένη με την καλλιέργεια βιομηχανικής τομάτας. Στα δυτικά του οικισμού, κοντά στην θέση Κηπάκια, βρίσκεται το πάρκο Αλ Τσακάρα. Τα παλαιότερα χρόνια, οι κάτοικοι του χωριού συγκεντρώνονταν εκεί για την ημέρα της Πρωτομαγιάς. Τα τελευταία χρόνια, η περιοχή έχει διαμορφωθεί αποκτώντας χαρακτήρα οργανωμένου πάρκου, ενώ πραγματοποιούνται εκεί οργανωμένες εκδηλώσεις, όπως την Πρωτομαγιά.

 Παραπομπές 

 Πηγές 
 Δ. Λιθοξόου - Εγκατάσταση προσφύγων - Γραφείο Σερρών

Κατηγορία:Χωριά της περιφερειακής ενότητας Σερρών
Κατηγορία:Δήμος Βισαλτίας